ครม.เห็นชอบแนวทางดูแลเกษตร ผู้ผลิตข้าวโพดเลี้ยงสัตว์และมันสัมปะหลัง ฤดูกาล 2561/62 ปล่อยสินเชื่อทั้งระบบอย่างครบวงจร
ครม.เห็นชอบแนวทางดูแลเกษตร ผู้ผลิตข้าวโพดเลี้ยงสัตว์และมันสัมปะหลัง ฤดูกาล 2561/62 ปล่อยสินเชื่อทั้งระบบอย่างครบวงจรนายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี แถลงผลการประชุมคณะรัฐมนตรีว่าที่ประชุม เห็นชอบโครงการสินเชื่อเพื่อรวบรวมข้าวโพดเลี้ยงสัตว์และสร้างมูลค่าเพิ่มโดยสถาบันเกษตรกรปี 2561/62 เพื่อสนับสนุนสินเชื่อให้กับสถาบันเกษตรกรนำไปใช้เป็นเงินทุนหมุนเวียนในการรวบรวมหรือรับซื้อข้าวโพดเลี้ยงสัตว์จากเกษตรกร โดยคาดการณ์ผลผลิตข้าวโพดเลี้ยงสัตว์ในปี 2561/62 จะอยู่ที่ 5 ล้านตัน ขณะที่ความต้องการใช้อยู่ที่ 8.25 ล้านตันจึงสนันสนุนสินเชื่อแก่สถาบันเกษตรกร วงเงินสินเชื่อ 1,500 ล้านบาท โดยใช้เงินทุนของธนาคารเพื่อการเกษตรและสหกรณ์การเกษตร(ธ.ก.ส.) ซึ่งจะคิดอัตราดอกเบี้ยร้อยละ 4 ต่อปี โดยคิดจากสถาบันเกษตรกรร้อยละ 1 ต่อปี และรัฐบาลชดเชยดอกเบี้ยจาก ธ.ก.ส. ร้อยละ 3 ต่อปี ระยะเวลาไม่เกิน 12 เดือน ตั้งแต่วันรับเงินกู้ คาดว่าจะใช้งบประมาณไม่เกิน 45 ล้านบาท สำหรับระยะเวลาโครงการจะเริ่มตั้งแต่วันที่ 1 ธันวาคม 2561 - 30 มิถุนายน 2563 นอกจากนี้คณะรัฐมนตรี ยังรับทราบสถานการณ์และแนวทางการบริหารจัดการมันสําปะหลังปีการผลิต 2561/62 โดยคาดว่าจะมีผลผลิต มันสำปะหลังราว 30 ล้านตัน เพิ่มขึ้นจากปีก่อนหน้าร้อยละ 7.5 ซึ่งจะมีความต้องการในตลาดถึง 40 ล้านตัน ซึ่งจะทำให้ราคาหัวมันดิบมีราคาถึง 2 บาท 47 สตางค์ต่อกิโลกรัม โครงการในการดำเนินการจัดการมันสำปะหลังจำนวน 7 โครงการ โดยเป็นของกระทรวงพาณิชย์ 4 โครงการ ของ ธ.ก.ส. 3 โครงการ อาทิ ให้สินเชื่อฉุกเฉินวงเงิน 2 พันล้านบาท โดยให้เกษตรกรกู้ต่อรายไม่เกิน 20,000 บาท อัตราดอกเบี้ย ร้อยละ 6  โครงการเพิ่มประสิทธิภาพการเพาะปลูกมันสำปะหลังในระบบน้ำหยด ให้สินเชื่อเกษตรกรต่อรายไม่เกิน 230,000 บาท โดยชำระคืนภายใน 5 ปี อัตราดอกเบี้ยร้อยละ 4 เป็นต้น